
Természetes erdődinamikai folyamatok keretében kialakult élőhelyfoltok finomléptékű térképezése a Peszéri erdőben

Az Észak-Kiskunságban, Kunpeszér közigazgatási területén fekvő Peszéri-erdőben végeztem a felméréseimet, amely Magyarország egyik legnagyobb és legfajgazdagabb erdőssztyepp komplexe, a Natura 2000 hálózat része.
A természetes vegetációdinamikai folyamatok keretében kialakult erdő- és cserjés szegélyeknek minősülő élőhelyfoltok térképezését és finom léptékű jellemzését végeztem, különös tekintettel a kocsányos tölgy természetes, megmaradó-túlélő újulatának vizsgálatára.
A terepen elvégzendő térképezéshez a természetes vegetációdinamikai folyamatok keretében kialakult élőhelyfoltok tipizálására külső témavezetőmmel közösen egy kategorizálási rendszert alkottunk meg. A terepi felmérést egy GPS vevő egységet tartalmazó, kézi számítógép (Spectra) segítségével végeztem.
A finomléptékű jellemzés során az adott típusból véletlenszerűen kiválasztott élőhelyfoltokban az ott meglévő fásszárú fajok egyedeinek elhelyezkedéséről ponttérképet készítettem, jelölésükre pedig egy magassági csoportokra osztott szimbólumrendszert alkalmaztam. A papírra készült vegetációtérképeket QGIS program segítségével digitalizáltam.
Az elemzéseknél a normál eloszlású változók esetében a jellemző értéket az átlag és a szórás, a nem normál eloszlású változók esetében pedig a medián, valamint az alsó- és felső kvartilis megadásával jellemeztem.
A térképezés során összesen 310 db belső erdőszegélynek, külső erdőszegélynek, cserjés szegélynek, tisztások belső erdőszegélyeinek, illetve lékek belső erdőszegélyeinek minősülő élőhelyfoltot rögzítettem összesen 5456 m hosszúságban. Az egyes élőhelyfoltok hosszúságának mediánja típusonként 6-18 m között, átlagos szélességének mediánja pedig 1,5-3,1 m között változott, tehát a jellemző foltméret nagyon kicsi volt. Összességében az élőhelyfoltok 12,58%-ban a kocsányos tölgy alkotta az uralkodó szint domináns/kodomináns faját, azaz a szegélyek fontos helyszínei a kocsányos tölgy természetes újulatának. A vizsgált szegélyekről elmondható, hogy azokat egyrészt jellemzően kicsi (20-30 m2-es) foltméret, másrészt ezen a viszonylag kis térléptéken is a fásszárú fajoknak magas, jellemzően 10-12 közötti száma, harmadrészt nagyfokú élőhelyfolt-típus szerinti diverzitás jellemzi.



